Daar trek ’n rokie by elke karavaan en tent, die kinders ry fiets en baljaar op die grasperk en die grootmense kuier heerlik om ’n vuur terwyl daar ’n jolige atmosfeer in die kampterrein heers. Daar is niks so lekker soos kamp nie en met die somer om die draai is dit die ideale tyd om jou volgende kampwegbreek te bespreek!
Dié boskamp skuil teen ’n damwal met die Sewe Susters-berge in die agtergrond in die Waterbergstreek. Daar is net een staanplek met plek vir vier tente of vier voertuie op dié eenduisend hektaar-plaas. Daar is grasdak-ablusiegeriewe en ’n opwasarea en gaste kan alte lekker onder die groot grasdaklapa met ’n etenstafel en braaigeriewe kuier. Die boskamp het nie elektrisiteit nie en sorg vir ’n onvergeetlike ervaring in die natuur.
Towerkraaltjie bied tien grasbedekte staanplekke tussen die wingerd in Towerkop se voorheuwels in die Dwarsriviervallei. Elke staanplek het ’n kragpunt, vars water en braaigeriewe, en daar is badkamer- en opwasgeriewe. Die bome sorg vir oorgenoeg skaduwee, en aparte braaigeriewe met ’n groot tafel en bankies is vir ’n groot groep beskikbaar.
Yellowwood is ’n unieke eko-oord met ’n verskeidenheid verblyf-opsies, insluitend kampplekke. Daar is verskeie skaduryke staanplekke, met of sonder elektrisiteit, op grasgroen gras om van te kies. ’n Gewilde mark word elke Saterdag op die perseel gebied en daar is ’n boomhuis, trampolien en glyplanke vir die kinders om op te speel. Dis net 1,5 kilometer van Morganbaai se strand af en is naby die Morganbaai-dam.
Dié kampterrein in Magoebaskloof is die ideale wegbreekplek in die welige en subtropiese natuurskoon van Limpopo tussen die berge. Die tien groot staanplekke het elkeen ’n braaiplek, kragpunt en ’n kraan. Die gemeenskaplike opwasarea het ’n yskas-vrieskas, kookwaterkan, broodroosters, ’n tweeplaatstofie en ’n tafel. Die netjiese ablusiegeriewe is ook goed ingerig. Daar is drie watervalle, staproetes en ’n vlugbalbaan om gaste te vermaak.
Marcuskraal Campsite is op ’n plaas sowat twintig kilometer vanaf Citrusdal. Die kampterrein bestaan uit grasbedekte terrasse en baie bome wat skaduwee voorsien. Elke staanplek het ’n kragpunt, kraan en ’n draagbare braai. Daar is ’n lieflike swembad waarin gaste kan afkoel. Dié kampplek is bekend vir hulle netjiese en skoon ablusiegeriewe wat enige kampwegbreek net ’n plesier maak.
Kuier in die Keisievallei naby Montagu by Uil Skuil Camping ─ ’n privaat vrugteplaas op Roete 62. Dié kampplek word net aan een groep van ses op ’n slag verhuur, so jy het absolute privaatheid op hierdie wonderskone plek! Jy kamp op gras en daar is ’n vuurput, ablusieblok en ’n lapa met opwasgeriewe en ’n tafel.
Dié unieke kampplek in die Tankwa Karoo Nasionale Park is vir diegene wat ’n bietjie meer van ’n gestroopte kampwegbreek in die middel van nêrens hou. Die kamp word aan ’n groep van vyftien op ’n slag verhuur en daar is geen ablusiegeriewe of water nie. Gaste moet dus heeltemal selfonderhoudend wees. Die kampplek kan ook net met ’n hoë 2×4- of 4×4-voertuig bereik word.